Οι στόχοι του προγράμματος "Δημιουργική Ευρώπη" είναι: η διασφάλιση, η ανάπτυξη και η προώθηση της ευρωπαϊκής πολιτιστικής και γλωσσικής πολυμορφίας και κληρονομιάς· η στήριξη της ανταγωνιστικότητας και του οικονομικού δυναμικού των πολιτιστικών και των δημιουργικών τομέων, ιδίως του οπτικοακουστικού. Το πρόγραμμα έχει τρεις ειδικούς σκοπούς: ενθάρρυνση της καλλιτεχνικής και πολιτιστικής συνεργασίας σε επίπεδο Ευρωπαϊκής Ένωσης (ΕΕ), προκειμένου να υποστηριχθεί η δημιουργία ευρωπαϊκών έργων και να ενισχυθεί η οικονομική, κοινωνική και εξωτερική διάσταση των ευρωπαϊκών πολιτιστικών και δημιουργικών τομέων και η καινοτομία και η κινητικότητα στους τομείς αυτούς· προώθηση της ανταγωνιστικότητας, της επέκτασης, της συνεργασίας, της καινοτομίας και της βιωσιμότητας, μεταξύ άλλων μέσω της κινητικότητας, στον ευρωπαϊκό οπτικοακουστικό τομέα· προώθηση της συνεργασίας σε θέματα πολιτικής και καινοτόμων δράσεων που υποστηρίζουν όλα τα σκέλη του προγράμματος και προώθηση ενός περιβάλλοντος πολυμορφίας, ανεξαρτησίας και πολυφωνίας στα μέσα ενημέρωσης και του γραμματισμού στα μέσα ενημέρωσης, ενισχύοντας έτσι την ελευθερία της καλλιτεχνικής έκφρασης, τον διαπολιτισμικό διάλογο και την κοινωνική ένταξη. Άξονες δράσης Το πρόγραμμα αποτελείται από τρία διαφορετικά σκέλη και το καθένα έχει καθορισμένες προτεραιότητες: το σκέλος πολιτισμός που καλύπτει τους πολιτιστικούς και τους δημιουργικούς τομείς με εξαίρεση τον οπτικοακουστικό τομέα — οι προτεραιότητές του περιλαμβάνουν την ενίσχυση της διακρατικής συνεργασίας και της διασυνοριακής διάστασης της δημιουργίας, της κυκλοφορίας και της προβολής ευρωπαϊκών έργων· το σκέλος media που καλύπτει τον οπτικοακουστικό τομέα — οι προτεραιότητές του περιλαμβάνουν την τόνωση της διασυνοριακής συνεργασίας, της κινητικότητας και της καινοτομίας στη δημιουργία και την παραγωγή ευρωπαϊκών οπτικοακουστικών έργων· το διατομεακό σκέλος που καλύπτει δράσεις σε όλους τους πολιτιστικούς και δημιουργικούς τομείς — οι προτεραιότητές του περιλαμβάνουν την υποστήριξη της διατομεακής διακρατικής συνεργασίας σε επίπεδο πολιτικής σχετικά με την προαγωγή του ρόλου του πολιτισμού στην κοινωνική ένταξη και στην καλλιτεχνική ελευθερία, καθώς και της ποιοτικής δημοσιογραφίας και του γραμματισμού στα μέσα ενημέρωσης. Προϋπολογισμός Το πρόγραμμα διαρκεί από την 1η Ιανουαρίου 2021 έως την 31η Δεκεμβρίου 2027, όσο και η διάρκεια του πολυετούς δημοσιονομικού πλαισίου. Έχει προϋπολογισμό 1,842 δισεκατομμύρια ευρώ σε τρέχουσες τιμές, και επιπλέον 600 εκατομμύρια ευρώ σε τιμές του 2018. Τουλάχιστον το 33 % αυτού του ποσού χορηγείται στον πολιτισμό, τουλάχιστον το 58 % στα μέσα και μέχρι και το 9 % σε διατομεακές δράσεις. Ο κανονισμός περιλαμβάνει τις διαθέσιμες μορφές χρηματοδότησης της ΕΕ και τους κανόνες για τη χορήγηση τέτοιου είδους χρηματοδότησης.